Myrkskog (band)

**Myrkskog** er et ekstremmetalband dannet i 1993 av Thor Anders «Destructhor» Myhren og Kenneth «Master V» Lindberg.

Debutalbumet *Deathmachine* (2000) er en hybrid av black metal og death metal. Oppfølgeren *Superior Massacre* (2002) er mer death metal-orientert, med mer fremtredende bass og mindre bruk av tremolo.

Bandet er oppkalt etter en skog i Tolkiens bøker.

## Historie
Myrkskog ble dannet i 1993 av Thor Anders «Destructhor» Myhren (gitar) og Kenneth «Master V» Lindberg (bass), samt Lars Petter «Azrael» (etternavn ukjent) på trommer.  Azrael forlot bandet i 1994 og ble erstattet av Bjørn Thomas (etternavn ukjent), som også raskt ga seg. Dermed ble bandet lagt på is noen måneder, før de tok opp igjen aktiviteten. 

### Demo #1 (1995)
I mai 1995 produserte de sin første demo, *Ode til Norge*. Den ble spilt inn på en bærbar 4-spors opptaker, og i fravær av en trommeslager ble trommemaskin benyttet.

### Demo #2, bandutskiftninger (1996–2000)
I 1996 fikk de med Anders Eek (Funeral) på trommer og Odd Tony «Secthdamon» Ingebrigtsen på gitar. Da Eek forlot bandet i 1997 satte Sechtdamon seg bak trommesettet.

Demoen *Apocalyptic Psychotica – The Murder Tape* ble spilt inn i ordentlig studio og var klar i 1998. To av sporene på denne kassetten – «A Macabre Fanfare To The Devil» og «A Poignant Scenario of Death» – er også med på *Blackened IV*, en samleplate fra Metal Blade Records (1999).

I 1998 ble Haakon «Savant M» Forwald med på gitar, men han ble sparket ut i 2000.

### Debutalbum ''Deathmachine'', ny bassist (2000)
Debutalbumet *Deathmachine* kom i 2000. Plata ble spilt inn på slutten av 1999 i Akkerhaugen Lydstudio, med produsent Thorbjørn Akkerhaugen. Lydbildet var preget av en klinisk kald lyd, teknisk presisjon og en voldsom vegg av støy. Et uventet spor på *Deathmachine* er techno-remiksen «Pilar Deconstruction», som fikk blandet mottagelse. – Vi ønsket å utvide spilletiden på albumet og eksperimenterte med noe annerledes. Remixens kalde og sterile uttrykk gjenspeiler en frustrasjon med standard black metal, som vi synes har blitt kjedelig. *(Master V)* Samme år forlot bassisten Master V bandet, som følge av kreativ uenighet. Han ble erstattet av William «Demariel» Christophersen, som endret artistnavn (til «Gortheon») for å markere sin dedikasjon.

### ''Superior Massacre'' (2002)
Det kritikerroste andrealbumet *Superior Massacre* kom i 2002. Som førstealbumet er dette spilt inn i Akkerhaugen med samme produsent, men stilmessig er denne plata mer death metal-orientert.

Albumet inneholder materiale av den norske eksperimentelle duoen Epilektrician, brukt som intro og outro.

### Lange pauser med enkelte liveopptredener (2002–)
Etter en europaturné med Nile, Sinister og No Return i 2002 tok Myrkskog pause på ubestemt tid, mye på grunn av medlemmenes engasjement i andre bandprosjekt. 

Med jevne mellomrom spiller de live – for eksempel på Inferno i 2004, 2006 og 2022 – og selv om de ikke har hatt regelmessig aktivitet på mange år, er Myrkskog ikke offisielt nedlagt. Foreløpig siste aktivitet var i 2022.

## Stil
Musikken kjennetegnes av en miks av black metal og industrielle elementer, med en kald, særpreget sound. De spiller brutalt og aggressivt med raske bassriff med blastbeats og fills, og utstrakt bruk av tremolo, kraftakkorder og raske soloer.

I starten spilte bandet langsommere og mer atmosfærisk, men da Secthdamon overtok trommene medførte hans kapasitet for tempo at stilen ble mer ekstrem og aggressiv. De ble markedsført av plateselskapet Candlelight Records som en “bemerkelsesverdig nykommer innen høyhastighetsmetal”.

De har tidvis brukt keyboard i typisk black metal-stil, og blitt sammenlignet med Immortal, Emperor, Morbid Angel og Dark Funeral.

## Medlemmer

### Nåværende medlemmer

* Thor Anders «Destructhor» Myhren – gitarer (1993–i dag), hovedvokal (2001–i dag)
* Odd Tony «Secthdamon» Ingebrigtsen – gitarer, backing vokal (1996–1997, 2013–i dag); trommer (1997–2013)
* William «Gortheon» Christophersen – bass (2001–i dag)
* Nils «Dominator» Fjellström (Dark Funeral) – trommer, live (2013–i dag)

### Tidligere medlemmer

* Kenneth «Master V» Lindberg – bass, hovedvokal (1993–2001)
* Lars Petter «Azrael» – trommer (1993–1994)
* Bjørn Thomas – trommer (1994–1995)
* Anders Eek (Funeral) – trommer (1996–1997)
* Haakon «Savant M» Forwald – gitar (1998)

## Diskografi

* *Ode til Norge* – (1995, demo)
* *Apocalyptic Psychotica – The Murder Tape* (1998, demo), gjenutgitt på CDr som *Apocalyptic Psychotica – The Murder Tracks*
* *Deathmachine* – (2000, Candlelight Records )
* *Superior Massacre* – (2002, Candlelight Records)

## Referanser